ኢህአዴግ የመልካም አስተዳደር ችግርን በተደራጀ የልማት ኃይሎች ለመፍታት አቅጣጫዎችን አስቀመጠ
የኢህአዴግ 10ኛው ድርጅታዊ ጉባዔ በመልካም አስተዳደር እመርታዊ  ለውጥ ለማምጣት ያስቀመጣቸውን አቅጣጫዎችን መነሻ በማድረግ በተዘጋጀው የ2008 ንቅናቄን ዕቅድን ተግባራዊ ለማድረግ በሚያስችሉ ጉዳዮች ላይ ሥራ አስፈጻሚው ተወያይቷል ።ኢህአዴግ ጥቅምት 22 እና 23 ቀን 2008 ባካሄደው መደበኛ ስብሰባው የድርጅትና የመንግስት ስራዎች የዝግጅት ምዕራፍ አፈጻጸምን በጥልቀት መገምገሙን የኢህአዴግ ምክር ቤት ጽህፈት ገልጿል ።በድርጅቱ 10ኛ ጉባዔ የተላለፉ ውሳኔዎችንና አቅጣጫዎች በማካተት የተዘጋጀውን የ2008ዓም የድርጅትና የመንግስት እቅድና የመልካም አስተዳደር የንቅናቄ እቅድ ላይም ተወያይቷል ብሏል ።ስራ አስፈጻሚ ኮሚቴው በየደረጃው የዓመቱን እቅድ ዝግጅትና ፈጻሚን ለማዘጋጀት የተከናወኑ ተግባራትና ሌሎች የቅድመ ዝግጅት ስራዎችን በመገምገም በቅድመ ዝግጅት ምእራፍ ያልተሟሉትን በማሟላት ወደ ተግባር ምዕራፍ የሚያስገቡ አቅጣጫዎችን አስቀምጧል፡፡በመጀመሪያው ሩብ ዓመት ከተከናወኑ ተግባራት ውስጥ የመጀመሪያው የዕድገትና ትራንስፎርሜሽን ዕቅድ አፈጻጸምና የሁለተኛው ምዕራፍ  ረቂቅ ላይ ህብረተሰቡን ማወያየቱን የገመገመው የስራ አስፈጻሚ ኮሚቴው፤ በውይይቶቹ የህዝብ ተሳትፎ ከፍተኛ እንደነበረና እቅዱን የሚያዳብሩ ሃሳቦች መገኘታቸውን እንዲሁም እቅዱን በህዝቡ ተሳትፎ ለመፈጸም ምቹ ሁኔታ መፈጠሩን ተመልክቷል።በመልካም አስተዳደር መስክ የሚታዩ ችግሮችን ለመፍታት በዝግጅት ምዕራፍ የተከናወኑ ስራዎችን በተለያዩ መስኮችና ተቋማት ህዝቡ የሚያነሳቸውን የመልካም አስተዳደር ችግሮች በመለየት ወደ ተግባራዊ እንቅስቃሴ ለመግባት ጅምር ስራዎችን ማጠናከር እንደሚገባም አመልክቷል።የህዝቡን ተሳትፎ ባረጋገጠ ሁኔታ መሰረታዊ ለውጥ ለማምጣት መሰራት እንደሚገባም በስራ አስፈጻሚ ኮሚቴው አጽንኦት ተሰጥቶታል ።የዓመቱ የመልካም አስተዳደር የንቅናቄ እቅድ የግልጽነትና የተጠያቂነት አሰራርን በማጠናከር ተግባራዊ እንደሚደረግ ኮሚቴው አስምሮበታል።ስራ አስፈጻሚ ኮሚቴው በአየር ንብረት ለውጥ ምክንያት የሚፈጠረው የኤል ኒኖ ክስተት ባስከተለው የዝናብ እጥረትና ወቅቱን ጠብቆ ያለመዝነብ ምክንያት በአገሪቱ የተከሰተው የድርቅ ችግር ለመቋቋም በፌደራልና በክልል መንግስታት የተከናወኑ ተግባራትንም ገምግሟል።ችግሩን ለመፍታት የሚያስችል አቅጣጫ በመቀየስና ሁሉም ባለድርሻ አካላት የችግሩን ስፋት ተገንዝበው በጋራ እንዲረባረቡ በተቀናጀ አግባብ የተሰራውን ግንዛቤ የማስጨበጥና ህብረተሰቡን ንቅናቄ ውስጥ የማስገባት ስራ አበረታች መሆኑን ተመልክቷል፡፡ስራ አስፈጻሚ ኮሚቴው ድርቁ በሰውና በእንስሳት ላይ ጉዳት እንዳያደርስ የተጀመረው ስራ ተጠናክሮ መቀጠል እንደሚገባውም አጽንኦት ሰጥቶታል።በሩብ ዓመቱ የተከናወኑ ሌሎች ስራዎችን የገመገመው ኮሚቴው፥ በወጪ ንግድ ላይና በአምራች የኢንዱስትሪው ዘርፍ የሚፈለገውን ለውጥ ለማምጣት የኢህአዴግ ጉባኤ ባስቀመጣቸው አቅጣጫዎች መሰረት ትኩረት ተሰጥቶ መስራት እንደሚገባ ተወያይቷል።ስራ አስፈጻሚ ኮሚቴው ከኢህአዴግ 10ኛው ድርጅታዊ ጉባዔ ውሳኔዎችና አቅጣጫዎች መሰረት ዳብሮ የተዘጋጀው የ2008 የድርጅትና የመንግስት እቅድ ላይ በመወያየት የተጀመሩ ስራዎችን አጠናክሮ በማስቀጠል በተቀናጀ የልማት ኃይሎች ርብርብ የሚፈጸምባቸው አቅጣጫዎች በማስቀመጥ መደበኛ ስብሰባውን ማጠናቀቁን ጽህፈት ቤቱ  አመልክቷል።(ኢዜአ)